Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: 1952. évi III. törvény módosítására vonatkozó
Paragraph Index: 480

1952. évi III. törvény módosítására vonatkozó törvénytervezet A törvény tervezetét az Igazságügyi Minisztérium küldte meg véleményezés céljából az állampolgári jogok országgyűlési biztosa részére. A törvényjavaslat legfontosabb rendelkezése az ítélőtábla felállítására vonatkozott. Ezzel kapcsolatban az országgyűlési biztos felhívta a tárca figyelmét arra, hogy a tervezet szövege az Alkotmány 45. § (2) bekezdésével összefüggésben alkotmányos visszásság gyanúját eredményezi, ugyanis az ítélőtábla nem tekinthető külön bíróságnak, hiszen hatáskörébe nem kizárólag egyetlen meghatározott ügycsoport tartozna. (OBH 700/1997.) Az észrevételt az Igazságügyi Minisztérium elfogadta. Az Alkotmányt az 1997. évi LIX. tv. úgy módosította, hogy a bíróságok felsorolását tartalmazó 45. § (1) bekezdést az ítélőtáblával kiegészítette. A társasházakról és a lakásszövetkezetekről szóló törvények koncepciói A törvények koncepcióit az Igazságügyi Minisztérium küldte meg véleményezés céljából az állampolgári jogok országgyűlési biztosa részére. Válaszában az országgyűlési biztos a koncepciókkal alapvetően egyetértett, mindössze a társasházak gazdálkodásának felügyelete kapcsán fejtette ki azt a véleményét, hogy helyesnek tartaná egy olyan köztestület létrehozását, amely működésüket gazdálkodási, pénzügyi szempontból vizsgálná, továbbá egyben olyan döntési fórum is lenne, ami a társasházi vitákat — a rendes bírósági eljárást megelőző fakultatív eljárás keretében — rendezné. (OBH 300/1997.) Az Igazságügyi Minisztérium az országgyűlési biztos véleményét nem támogatta. A fogyasztóvédelemről szóló törvény tervezete A törvénytervezetet az állampolgári jogok országgyűlési biztosának kérésére az ipari, kereskedelmi és idegenforgalmi miniszter küldte meg az Országgyűlési Biztos Hivatala részére. Az állampolgári jogok országgyűlési biztosának észrevételei több területet érintettek. A törvénytervezet egyes rendelkezései kapcsán az országgyűlési biztos az Alkotmány 2. § (1) bekezdésében megfogalmazott jogállamisággal összefüggésben alkotmányos visszásság gyanújára hívta fel a jogalkotó figyelmét akkor, amikor rámutatott arra, hogy a tervezet a hatálya alá tartozó közüzemi szolgáltatások felsorolásában a távfűtés nem szerepelt, továbbá arra, hogy a tervezet több hatályos jogszabályt is módosított, azonban ezeket a zárórendelkezések között nem nevesíti. Észrevételezte, hogy a törvénytervezetnek ún. „békéltető testület” működésére vonatkozó szabályainak elfogadása párhuzamos hatáskört eredményezne a kamarák mellett működő választottbíróságok feladat- és hatáskörét illetően, valamint jelezte, hogy a békéltető testület működésére, kötelező érvényű döntéseire vonatkozó szabályok részletesebb kimunkálást igényeltek volna. Az Alkotmány 57. § (5) bekezdésében biztosított jogorvoslathoz való joggal összefüggésben alkotmányos visszásság gyanújára hívta fel a jogalkotó figyelmét akkor, amikor jelezte, hogy a törvénytervezet nem rendezi a fogyasztóvédelem szervezetében működő minőségvizsgáló laboratóriumok által kiadott szakvélemények ellen nyitva álló jogorvoslati lehetőséget, nem szabályozza azt sem, hogy a békéltető testületek döntése ellen milyen határidőn belül lehet bírósághoz fordulni, végül nem rendelkezik sem arról, hogy mely hatóság szabja ki a fogyasztóvédelmi bírságot, sem arról, hogy a kiszabott bírság ellen milyen jogorvoslattal lehet élni. Alkotmány 70/A. §-ában a diszkriminációmentes elbánáshoz való joggal összefüggésben alkotmányos visszásság gyanújára hívta fel a figyelmet, amikor jelezte, hogy a törvénytervezet hatályát csak a gazdálkodó szervezetekre kívánja kiterjeszteni, az egyéni vállalkozókra nem, másrészt a fogyasztó fogalma a pénzügyi szolgáltatások területén a kezesekre, továbbá a felelősségbiztosítások körében a károsultakra nem terjedne ki. Észrevételeit az országgyűlési biztos — a miniszteren kívül — az Országgyűlés Alkotmányügyi, valamint az Emberi Jogi, Kisebbségi és Vallásügyi Bizottságainak elnökei részére is megküldte. (OBH 300—15/1997.) Az országgyűlési biztos észrevételeire az ipari, kereskedelmi és idegenforgalmi miniszter 1997. november 19-én válaszolt. Levelében részletesen reagált az országgyűlési biztos egyes észrevételeire. Ezek között felhívta a figyelmet arra, hogy a törvényjavaslat a távfűtést a „hőszolgáltatás” meghatározás alatt vonja hatálya alá. Az Országgyűlés 1997. december 15-i ülésén elfogadta a

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes